የብራዚል ፕሬዚዳንት ሚሼል ቴመር የቀረበባቸው የሙስና ክስ ምርመራ እንዲዘገይ ጠየቁ
የብራዚል ፕሬዚዳንት ሚሼል ቴመር የቀረበባቸው  የሙስና ክስ ምርመራ እንዲዘገይ ጠየቁ  የብራዚሉ ፕሬዚዳንት  ሥልጣን እንዲለቁ ተቃውሞ እየቀረበባቸው ይገኛል፡፡በጉዳዩ ዙሪያ መረጃ እንዳያወጡ የቀድሞ አፈጉባዔን በገንዘብ ኃይል ለመያዝ በሚስጥር ሙከራ አድርገዋል ተብሏል፡፡  36ኛዋ የብራዚል ፕሬዚዳንት ዲልማ ሩዜፍ የመንግስትን በጀት ያለአግባብ ተጠቅመዋል በሚል ባለፈው እኤአ በነሐሴ ወር 2016 ከሥልጣናቸው እንዲነሱ ተደርጓል፡፡ ይህን ተከትሎም ምክትላቸው የነበሩት ሚሼል ቴመር አገሪቱን የመምራት ኃላፊነትን ተረክበዋል፡፡የቴመር የፕሬዚዳንትነት ጉዞ ታዲያ የአንድ ዓመት የፕሬዚዳንትነት በዓለ ሲመት ሳይደርስ ሳንካ ገጥሞታል፡፡ ከሥልጣናቸው ሊነቀንቃቸው የሚችል የሙስና ክስ ቀርቦባቸዋል፡፡ፕሬዚዳንቱ ከነዳጅ ሽያጭ ጋር በተያያዘ ጉቦ ተቀብለዋል በሚል ነው የተከሰሱት፡፡ ቴመር በበኩላቸው ድርጊቱን እንዳልፈፀሙ በመጠቆም የቀረበባቸውን ክስ ተከትሎ የሚደረገው ምርምራ እንዲዘገይ የሀገሪቱን ጠቅላይ ፍርድ ቤት ጠይቀዋል፡፡ፕሬዝዳንት ቴመር በሙስናና ፍትህን በማዛባት ወንጀል ቢጠረጠሩም እሳቻው ግን በጉዳዩ ላይ በፍጹም እጃቸው እንደሌለበት ተናግረዋል፡፡ከዚህም በተጨማሪ በቀረበባቸው ክስ ዙሪያ መረጃ ሊሰጡ ይችላሉ የተባሉ የቀድሞ ፖለቲከኛን በገንዘብ ኃይል ዝም ለማስባል ጥረት አድርገዋል ተብሏል፡፡ፕሬዝዳንቱ በሚስጥር በተቀረፀ ድምፅ በእስር ላይ የሚገኙትን የቀድሞ የአገሪቱ የታችኛው ምክር ቤት አፈ ጉባዔ የነበሩትን ኤድዋርዶ ቹንሃን ዝም ለማስባል ገንዘብ ለመክፈል በሚችሉበት ዙርያ ንግግር ማድረጋቸው ተመልክቷል፡፡ የቀድሞው አፈጉባዔ በህገ ወጥ የገንዘብ ዝውውርና በታክስ ማጭበርበር ክስ ተመስርቶባቸው እንደተፈረደባቸው ቢቢሲ በዘገባው አስታውሷል፡፡ቴመር ታዲያ የቀረበባቸው ክስም ሆነ የሚባለው ሁሉ አንዳችም እውነታነት የሌለው ውሸት መሆኑን በመግለፅ ከደሙ ንፁህ ነኝ ብለዋል፡፡ ፍርድቤቱም ምርመራውን እንዲያዘገየው ጥያቄ አቅርበዋል፡፡በአገሪቱ ውስጥ የሚንቀሳቀሱ ተቃዋሚዎች ፕሬዚዳንቱ ስልጣናቸውን እንዲለቁ ጥሪ እያቀረቡ ነው፡፡ፕሬዚዳንቱ ስልጣን ይልቀቁ የሚሉ ብራዚላውያንም ተቃውሞዋቸውን በአደባባይ እየገለፁ ይገኛል፡፡ ቴመር ግን ንፁህ በመሆኔ ከመሪነቴ የምለቅበት ምንም ምክንያት የለም በማለት ይሞግታሉ፡፡የብራዚል መሪዎች ክስ እየተመሠረተባቸው ፍርድ ቤቶችን መጎብኘት መያያዛቸውን ዘገባው አክሏል፡፡ብራዚልን በለውጥ ጎዳና አስኪደዋል የሚባሉትና አገሪቱን ለስምንት ዓመት የመሩት 35ኛው የብራዚል ፕሬዚዳንት ሊዊዝ ኢናሲዮ ሉላ ዳሲልቫ አምስት ክሶች ቀርቦባቸዋል፡፡ፕሬዚዳንት ቴመር ደግሞ ሶስተኛው ሰው ሆነዋል፡፡ የቀድሞዋ የብራዚል  ፕሬዚዳንት ዳልማ ሩዜፍ ከስልጣን እንዲወርዱ ቴመር ከኋላ በመሆን ሲያሴሩና ከፍተኛ ግፊት ሲያደርጉ እንደነበር በዘገባው ተመልቷል፡፡( ምንጭ ቢቢሲ)